นายกรัฐมนตรีและรัฐมนตรีว่าการกระทรวงกลาโหม สั่งการทุกเหล่าทัพ ระดมกำลังพลและเครื่องมือช่าง เร่งช่วยเหลือประชาชนที่ได้รับผลกระทบจาก “พายุโพดุล”
นายกรัฐมนตรีและรัฐมนตรีว่าการกระทรวงกลาโหม สั่งการทุกเหล่าทัพ ระดมกำลังพลและเครื่องมือช่าง เร่งช่วยเหลือประชาชนที่ได้รับผลกระทบจาก “พายุโพดุล”พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการให้ทุกเหล่าทัพ เสริมกำลังพลและเครื่องมือช่างจากหน่วยทหารในพื้นที่ เร่งเข้าไปสนับสนุนการทำงานของศูนย์ป้องกันและบรรเทาสาธารณภัย และอาสาสมัครจิตอาสาในทุกพื้นที่จังหวัดและอำเภอ ที่ได้รับผลกระทบจาก “พายุโพดุล” พร้อมประเมินและติดตามสถานการณ์อย่างใกล้ชิดเพื่อเข้าไปช่วยเหลือประชาชนให้ทันเวลาอย่างทั่วถึงในทุกพื้นที่ ขณะเดียวกัน ให้ใช้โอกาสนี้สำรวจพื้นที่ภัยแล้งเดิมและพิจารณาจัดทำพื้นที่กักเก็บน้ำผิวดิน โดยให้ระบายน้ำเข้าพื้นที่รองรับน้ำในคราวเดียวกัน เพื่อรองรับการขาดแคลนน้ำอุปโภค-บริโภคในพื้นที่ภัยแล้งที่จะมาถึง  สำหรับภาพรวมขณะนี้ กองทัพ โดยกำลังทางบกในทุกพื้นที่ นำกำลังทหารและเครื่องมือช่างเร่งเข้าไปช่วยเหลือประชาชน ทั้งการขนย้ายสิ่งของขึ้นที่สูง การนำประชาชน โดยเฉพาะเด็ก สตรีและคนชรา ออกมายังพื้นที่ปลอดภัย โดยจัดตั้งเป็นศูนย์พักพิงชั่วคราว เพื่อดูแลด้านอาหาร น้ำและทางการแพทย์ ส่วนประชาชนที่ยังคงอยู่ในพื้นที่ ได้จัดชุดทหาร พร้อมแพทย์สนาม นำเรือท้องแบนเข้าช่วยเหลือ แจกจ่ายถุงยังชีพและการช่วยเหลือทางการแพทย์เบื้องต้นนอกจากนี้ ยังนำกำลังพลและเครื่องจักร สนับสนุนจัดสร้างแนวป้องกันน้ำ เพื่อไม่ให้พื้นที่เขตเมืองและชุมชนได้รับความเสียหาย รวมทั้งใช้เครื่องจักรและเครื่องสูบน้ำเปิดทางระบายน้ำ จากพื้นที่การเกษตรและพื้นที่ท่วมขัง ลงสู่แม่น้ำสายหลัก ใช้ทหารและเครื่องมือช่าง เปิดเส้นทางสัญจรที่มีดินโคนถล่มและต้นไม้กีดขวาง นำชุดสะพานทางทหารเข้าติดตั้งทดแทนสะพานที่ถูกตัดขาดชั่วคราว ควบคู่กับการนำเรือท้องแบนและยานยนต์ล้อสูง ช่วยอำนวยความสะดวกการสัญจรของประชาชน ส่วนกำลังทางอากาศและกำลังทางน้ำ ได้เตรียมกำลังพลและอากาศยาน พร้อมสนับสนุนการขนย้ายคน สิ่งของบรรเทาทุกข์และถุงยังชีพเข้าพื้นที่ พร้อมจัดเรือและอากาศยานออกลาดตระเวน ดูแลช่วยเหลือ ชาวประมงและนักท่องเที่ยวที่ติดอยู่ตามเกาะแก่ง เพื่อนำเข้าฝั่งอย่างปลอดภัย ทั้งนี้ ทุกเหล่าทัพ ยังคงประสานการทำงานร่วมกันกับทุกภาคส่วนราชการในพื้นที่อย่างใกล้ชิดและมีความพร้อมเข้าช่วยเหลือประชาชน จนกว่าสถานการณ์จะกลับสู่ภาวะปกติ